SAUK sê oor radiostasies(Foto: Karen Sandison/ANA) Die SAUK ontken bewerings dat sy radiostasies hul deure gaan sluit in die lig van afleggings by die openbare uitsaaier. Mmoni Seapolelo, woordvoerder van die SAUK, sê die openbare uitsaaier is deeglik bewus daarvan dat miljoene Suid-Afrikaners op die SAUK se radiostasies staatmaak as die mees toeganklike inligtingskanaal. “Die openbare uitsaaier neem sy mandaat om inligting, opvoeding en vermaak in alle amptelike tale te verskaf baie ernstig op, en sal voortgaan om dit uit te voer deur middel van sy radio-, televisie- en digitale platforms,” het Seapolelo verseker. Seapolelo sê verder die SAUK het groeistrategieë ingestel wat daarop gemik is om te verseker dat sy radiostasies die voorste bron van inligting, opvoeding en vermaak bly. “Die SAUK-bestuur wil verskoning vra vir die verkeerde kommunikasie rakende hierdie aangeleentheid en versoek lede van die publiek om slegs amptelike kommunikasie van die SAUK te vertrou. Die bestuur wil ook van die geleentheid gebruik maak om SAUK-werknemers te bedank wat die platforms regdeur hierdie proses in werking gehou het.” Magdaleen Krüger, stasiebestuurder van RSG, het vroeër vandeesweek bevestig dat dié radiostasie nie sy deur gaan sluit nie, maar eerder gaan uitbrei. Dít nadat gemoedere hoog geloop het oor die nuus dat die vyf heeltydse omroepers, Johan Rademan, Martelize Brink, Haidee Muller, Jacqui January en Fritz Klaaste, en nog permanente RSG-werknemers afleggingsbriewe ontvang het. Werknemers van die SAUK het die afgelope week in verskeie dele van die land protesoptredes gehou oor die SAUK se besluit om met afleggings voort te gaan. Die SAUK het vroeër aangekondig dat 400 van sy werkers afgelê moet word. Dit sluit diegene by sy nuuskantoor in. Daar is in hierdie stadium 170 vakante betrekkings waarom werkers kan aansoek doen, wat die getal geraakte betrekkings tot 230 verminder. Die raad van die SAUK het intussen bekend gemaak dat hy die afleggingsproses by die openbare uitsaaier vir ŉ tydperk van sewe dae gaan opskort. “Dit sal alle belanghebbendes kans gee om verder samesprekings te voer en nog meer opsies te ondersoek in ŉ poging om die finansiële volhoubaarheid van die SAUK te verseker,” lui ŉ verklaring van die raad.